Meisie (15) ná kerk glo deur sewe minderjariges verkragArgieffoto Vier minderjariges verskyn Dinsdag en Woensdag in die Zastron-landdroshof in die Vrystaat in verband met die beweerde bendeverkragting en aanranding van ŉ 15-jarige meisie. Sers. Yanga Ngcukana, polisiewoordvoerder, het gesê die voorval het Vrydag omstreeks 21:50 in Zastron plaasgevind. “Die verdagtes het na bewering die meisie agtervolg toe sy ná ŉ kerkbesoek huis toe gestap het,” het Ngcukana gesê. “Hulle het haar gegryp en sy het vergeefs probeer terugbaklei. Sy het om hulp geskreeu, waarna sy deur een van die verdagtes met ŉ mes gedreig is. Sy is gedwing om haar onderklere uit te trek en op die gras te lê. Hulle het haar op die gras gelos toe hulle klaar was met die daad.” Die meisie het haar ouers van die voorval ingelig toe sy by die huis opgedaag het, waarna die polisie in kennis gestel is. Die meisie is na ŉ mediese praktisyn geneem wat penetrasie en ernstige beserings aan haar geslagsdele bevestig het. Die meisie het in ŉ latere stadium een van die verdagtes gewaar en hy is dadelik in hegtenis geneem, wat tot die inhegtenisneming van drie van sy medepligtiges gelei het. Twee verdagtes is 17 jaar oud en die ander 14 en 15 jaar oud. Hulle staan tereg op aanklagte van verkragting. Die soektog na die ander drie verdagtes duur voort en inhegtenisnemings word binnekort verwag.